1. ------IND- 2018 0178 S-- FI- ------ 20181122 --- --- FINAL

**LIFS 2018:4**

Ilmestynyt painosta  
8 päivänä elokuuta 2018

Arpajaistoiminnan tarkastusviranomaisen määräykset ja yleiset ohjeet valtiollisista arpajaisista ja yleishyödyllisiin tarkoituksiin tarkoitetuista arpajaisista;

annettu 25 päivänä heinäkuuta 2018.

Arpajaistoiminnan tarkastusviranomainen määrää[[1]](#footnote-2) peliasetuksen (2018:1475) 16 luvun 3 §:n, 8 §:n 4 momentin, 9 §:n, 10 §:n 1 momentin sekä 11 §:n 1–2 momentin nojalla seuraavaa ja antaa seuraavat yleiset ohjeet.

1 luku. Soveltamisala ja ilmaisut

**1 §** Näitä määräyksiä ja yleisiä ohjeita sovelletaan niihin, joilla on lupa tarjota valtiollisia arpajaisia pelilain (2018:1138) 5 luvun 1 §:n mukaisesti, sekä niihin, joilla on lupa tarjota arpajaisia pelilain 6 luvun 3 §:n mukaisesti.

**2 §**Ellei toisin mainita, näissä määräyksissä käytetyillä ilmaisuilla ja nimityksillä on sama merkitys kuin pelilaissa (2018:1138) ja peliasetuksessa (2018:1475).

Näissä määräyksissä ja yleisissä ohjeissa käytetään seuraavia käsitteitä ja määritelmiä:

1. *piilotettu UV-varmistus:* Kuva tai kuvio, joka ei ole silmin nähtävissä ja joka on painettu UV-valossa fluoresoivalla värillä. Kuvan/kuvion on oltava sellainen, että se on nähtävissä ainoastaan valaistaessa aallonpituudeltaan 365 nanometrin UV-valolla, ja sen on fluoresoitava värinä, joka eroaa taustaväristä, johon se on painettu,
2. *jälkikäteen arvottava arpa:* arpa, jota ei ole suljettu ja jonka osalta arvonta tapahtuu oston jälkeen,
3. *sähköinen arpa*: fyysinen arpalippu, joka voi sisältää yhden tai useamman arvan ja joka sisältää sähköisiä osia,
4. *jaettavien voittojen arvonta*: arvonta, jossa arvalla osallistutaan arvontaan, jossa määritetään voiton suuruus,
5. *ennalta arvottu arpa*: suljettu arpa, josta arvan ostaja voi suoraan lukea, voittaako arvalla vai ei,
6. *suojaus kemiallisten poistoyritysten estämiseksi*: paperi sisältää kemikaaleja, jotka reagoivat altistuessaan liuotusaineille tai oksidoiville aineille (alkoholi, hapot, hiilivety, kloori, tensidit ynnä muut) niin, että paperin väri muuttuu,
7. *kopiosuojaus*: asiakirjavarmennukset, jotka muuttuvat tai vahingoittuvat kopioitaessa,
8. *avaaminen*: pelitiedot peittävän kerroksen, esimerkiksi raaputuspinnan, poistaminen,
9. *mikroteksti*: pieni teksti, jonka enimmäiskorkeus on 0,30 millimetriä ja vähimmäispituus 35 millimetriä, joka näyttää ilman apuvälineitä viivalta ja joka on suurennettuna kokonaan ja selvästi luettavissa,
10. *kohokuva*: kirjaimet, numerot tai symbolit, jotka on merkitty paksulla väripinnoitteella ja jotka siten muodostavat paperin pinnalle kohopinnan, tai kirjaimet, numerot tai symbolit, jotka on painettu paperin pinnalle niin, että pinta painautuu alaspäin,
11. *jäljentäminen*: kuvantaminen teknisten välineiden avulla sekä sitä seuraava tulostaminen tai painaminen,
12. pelitiedot: arvan tiedot, joista käy ilmi, voittaako arvalla vai ei,
13. *vesileima*: Kuva tai kuvio, joka merkitään paperinvalmistuksen yhteydessä ja joka on nähtävissä läpivalaistaessa. Kuva/kuvio syntyy siten, että paperi tehdään eri paksuuksilla, paksummat kohdat näyttävät tummemmilta ja ohuemmat vaaleammilta,
14. *turvapainatus*: Vähintään kahden väriset ohuet viivat, jotka ovat leveydeltään enintään 0,10 millimetriä ja jotka kohtaavat terävissä kulmissa. Painatus voi olla myös kohokuvatyppinen eli sellainen, joissa ohuet yhtenäiset viivat muodostavat kohokuvalta näyttävän kuvion (kolmiulotteinen),
15. *päällepainatus*: painettu kuva tai kuvio, joka sijoitetaan raaputuskerroksen tai vastaavan päälle ja joka on suunniteltu niin, että sen avulla voidaan osoittaa selkeästi, että raaputuskerros on avattu.

2 luku. Yleishyödyllisiin tarkoituksiin tarkoitettuja arpajaisia koskevat erityisvaatimukset

**1 §**Ennen kuin pelilain (2018:1138) 6 luvun 3 §:n mukaisten yleishyödyllisiin tarkoituksiin tarkoitettujen arpajaisten arpojen myynti voidaan aloittaa, on nimettävä tilintarkastaja.

Tilintarkastaja tarkastaa arpajaisten tilinpidon ja laatii tilintarkastuskertomuksen.

Yleinen ohje:

Jos arpajaisten liikevaihdon lasketaan ylittävän viisi (5) miljoonaa Ruotsin kruunua, tilintarkastajan on oltava hyväksytty tai valtuutettu.

Tarkastuksessa on noudatettava pelitoiminnan tarkastusviranomaisen ohjeita, jotka on tarkoitettu yleishyödyllisiin tarkoituksiin tarkoitettujen arpajaisten tilintarkastajille.

**2 §** Kun arpajaiset ovat päättyneet, luvanhaltijan on annettava selvitys arpajaisten tilinpidosta sekä toimitettava pelitoiminnan tarkastusviranomaiselle valmis tilintarkastuskertomus.

3 luku. Voittorakenne, voitot, arvonta ja arvonnan tulos

Voittorakenne

**1 §** Painettujen tai sähköisten arpojen on oltava määritetyn voittorakenteen mukaisia.

Voittoarpoja ei saa toimittaa erillään tyhjistä arvoista.

Voitot

**2 §**Jos arpajaisissa on muita voittoja kuin rahavoittoja, niiden markkina-arvo on määritettävä.

Jos voittojen arvoa on vaikea määrittää, niiden arvon määrittää puolueeton asiantuntija.

Yleinen ohje:

Luvanhaltijan voi olla vaikea arvioida sellaisen voiton arvoa, joka annetaan esimerkiksi taiteena tai muuna tavaravoittona.

Jälkikäteen arvotut arvat

**3 §**Jos arvonnan tulos perustuu vain myytyihin arpoihin, myymättä jääneet arvat on dokumentoitava ennen kuin arvonta voidaan suorittaa.

Pöytäkirja, arvonnan tuloksen muuttaminen ja mitätöinti

**4 §** Arvonnan tulos dokumentoidaan pöytäkirjaan. Pöytäkirjaa on säilytettävä luvan voimassaolon ajan.

**5 §**Arvonnan tulosta ei saa muuttaa.

Arvonnan tulos on mitätöitävä, jos on ilmennyt tulokseen vaikuttaneita virheitä ja jos mitätöinti tehdään ennen tuloksen julkistamista.

Jos arvonnan tulos mitätöidään toisen momentin mukaisesti, asiakirjat ja mitätöity tulos on dokumentoitava ja niitä on säilytettävä luvan voimassaolon ajan.

4 luku. Fyysisten arpojen ominaisuudet

**1 §** Yksittäisen arvan, joka on mukana jaettavien voittojen arvonnassa, on oltava ainutlaatuinen.

Yksittäisen arvan on liityttävä erään tai kierrokseen myönnetyn luvan mukaisesti.

**2 §** Painetuissa tai sähköisissä arvoissa ei saa olla sellaisia fyysisiä vikoja tai merkintöjä, jotka voivat johtaa siihen, että voittoarvat on mahdollista erottaa muista.

Pelitiedot eivät saa olla luettavissa suljetusta arvasta.

Suljetuissa arvoissa on oltava suojaus manipuloinnin tai jäljentämisen estämiseksi.

**3 §** Mikäli arpojen ominaisuuksissa ilmenee puutteita, joiden takia arvat eivät enää täytä näissä määräyksissä asetettuja vaatimuksia, tuotanto on pysäytettävä, ja jo valmistetut arvat on mitätöitävä.

**4 §** Sellaisten ennalta arvottujen suljettujen arpojen osalta, joiden korkein voittosumma on enemmän kuin yksi (1) hintaperusmäärä, pätee seuraavaa:

1. avattu arpa ei saa olla suljettavissa uudestaan,
2. pelitiedot eivät saa olla luettavissa läpivalaisun avulla,
3. pelitiedot eivät saa muodostaa kohokuvaa suljinosan ulkopinnalle,
4. arvassa on oltava kopiosuojaus,
5. arvan on oltava varustettu piilotetulla UV-varmistuksella,
6. raaputuskentässä on oltava päällepainatus, joka peittää pelitiedot ja valvontakentän,
7. suljetut valvontakentät on suojattava avaamiselta ja lukemiselta,
8. pelitiedot eivät saa olla luettavissa staattisen sähkön avulla,
9. pelitiedot eivät saa sijaita vakituisesti samassa kohdassa,
10. pelitiedot on suojattava muuttamiselta ja
11. arvan on oltava varustettu mikrotekstillä.

Yleinen ohje:

Kopiosuojaukseksi lasketaan esimerkiksi vaikeasti kopioitavat värit, rasteripinnat, painatukset tai lakat, jotka saavat aikaan erilaisia heijastuksia, sekä kirkas lakka mattapintaisella paperilla tai erikoispaperilla.

Mikroteksti voi sijaita raaputuskentässä.

**5 §** Sellaisten jälkikäteen arvottavien arpojen osalta, joiden korkein voittosumma on enemmän kuin yksi (1) hintaperusmäärä, pätee seuraavaa:

1. arvassa on oltava kopiosuojaus,
2. arvan on oltava varustettu piilotetulla UV-varmistuksella,
3. arvan on oltava varustettu turvapainatuksella,
4. pelitiedot on suojattava muuttamiselta,
5. arvan on oltava varustettu mikrotekstillä,
6. arvan on oltava valmistettu vesileimatusta paperista tai paperista, jonka turvallisuus on vastaava, ja
7. paperissa on oltava suojaus kemiallisten poistoyritysten estämiseksi.

Yleinen ohje:

Kopiosuojaukseksi lasketaan esimerkiksi vaikeasti kopioitavat värit, rasteripinnat, painatukset tai lakat, jotka saavat aikaan erilaisia heijastuksia, sekä kirkas lakka mattapintaisella paperilla tai erikoispaperilla. Mikroteksti voi sijaita raaputuskentässä.

Vastaavilla turvaominaisuuksilla varustettu paperi tarkoittaa esimerkiksi sitä, että arvassa on yhdistelmä erilaisia turvayksityiskohtia, joilla saavutetaan vastaava suojaustaso kuin vesileimatulla paperilla.

**6 §** Sellaisten sähköisten arpojen osalta, joiden korkein voittosumma on enemmän kuin 1/6 hintaperusmäärästä, pätee seuraavaa:

1. arpojen aktivoinnista ja palauttamisesta on jäätävä selkeät jäljet,
2. arvan on oltava varustettu piilotetulla UV-varmistuksella,
3. arvassa on oltava kopiosuojaus,
4. arvan on oltava varustettu valvontakentällä, jossa on päällepainatus,
5. elektroniikan ja näytön on oltava suojattu manipuloinnin estämiseksi ja
6. arvan on oltava varustettu mikrotekstillä.

Yleinen ohje:

Kopiosuojaukseksi lasketaan esimerkiksi vaikeasti kopioitavat värit, rasteripinnat, painatukset tai lakat, jotka saavat aikaan erilaisia heijastuksia, sekä kirkas lakka mattapintaisella paperilla tai erikoispaperilla. Mikroteksti voi sijaita raaputuskentässä.

5 luku. Arpojen käsittely

Valmiiden arpojen käsittely

**1 §** Valmiiden arpojen käsittelyä varten on oltava dokumentoidut toimintatavat.

Toimintatavat koskevat myös osittain valmiita arpoja.

**2 §** Asiattomat henkilöt eivät saa pelitietojen tuottamisen yhteydessä saada kokonaiskuvaa siitä, missä voitot valmiiden arpojen joukossa ovat.

**3 §**Valmiita tuotteita ja muita arkaluonteisia materiaaleja on säilytettävä turvallisella ja suojatulla tavalla, joka vastaa tarkoitusta.

Fyysisten arpojen käsittely- tai säilytystiloihin pääsyn mahdollistavia kulkukortteja, koodeja, avaimia ja vastaavia on valvottava, jotta asiattomat henkilöt eivät pääse kyseisiin tiloihin.

**4 §** Fyysisten arpojen on oltava pakattu sellaisella tavalla, että yksittäiseen arpaan käsiksi pääsemiseksi on rikottava päällys tai vastaava.

Jos fyysiset arvat on pakattu lavalle, lava on suljettava niin, ettei sen sisältöä voi nähdä.

Murrettu sinetöinti tai päällys on dokumentoitava.

**5 §** Valmiit fyysiset arvat on kuljetettava turvallisella tavalla.

Yleinen ohje:

Valmiiden arpojen kuljetus on annettava sellaisen hyvämaineisen yrityksen tehtäväksi, jolla on sinetöitäviä ajoneuvoja. Reittivalintaa on ohjattava niin, ettei kuljetusliike valitse riskialttiimpaa reittiä esimerkiksi taloudellisten etujen saavuttamiseksi. Välipysähdyksiä on vältettävä.

Toimitus on suunniteltava niin, että lastin voi purkaa ja asettaa varmaan säilöön heti saapumisen jälkeen. Kuorma-autojen tilapäistä pysäköintiä yön yli tai muuksi ajaksi on vältettävä.

Myymättä jääneiden arpojen ja lunastamatta jääneiden voittoarpojen käsittely

**6 §**Myymättä jääneiden arpojen ja lunastamatta jääneiden voittoarpojen käsittelyä varten on oltava dokumentoidut toimintatavat.

Myymättä jääneet arvat ja lunastamatta jääneet voittoarvat on tuhottava mahdollisimman pian arpajaisten päättymisen jälkeen.

Jos voiton validointi tehdään pelijärjestelmässä, kyseinen validointi korvaa toisen momentin mukaisen tuhoamisen.

Vahingoittuneiden arpojen käsittely

**7 §** Valmistuksen tai toimituksen aikana vahingoittuneiden fyysisten arpojen käsittelyä varten on oltava dokumentoidut toimintatavat.

Kun valmistuksen tai toimituksen aikana vahingoittuneita arpoja vaihdetaan, toimitetun voittorakenteen ja voitonjaon sekä arpojen määrän on edelleen vastattava tilausta.

Vahingoittuneet fyysiset arvat on dokumentoitava ja tuhottava.

Hylättyjen painotuotteiden ja muiden tarvikkeiden käsittely

**8 §** Hylättyjen painotuotteiden ja fyysisten arpojen valmistukseen käytettyjen muiden tarvikkeiden käsittelyä varten on oltava dokumentoidut toimintatavat.

Kaikki hylätyt painotuotteet on dokumentoitava ja tuhottava.

Käytettyjen tietovälineiden käsittely

**9 §**Sellaisten järjestelmien käsittelyä varten, joita on käytetty fyysisiä arpoja koskevan aineiston luomiseen sekä painettujen fyysisten arpojen validointiin ja joita ei enää käytetä, on oltava dokumentoidut toimintatavat.

Voittotietoja sisältäviä tiedostoja on käsiteltävä niin, että varmistetaan, että luvattomat henkilöt eivät voi jäljentää tai muulla tavoin väärinkäyttää tai vahingoittaa tietoja.

Tuhoaminen

**10 §** Tuhoamista varten on oltava dokumentoidut toimintatavat.

Yleinen ohje:

Tuhoamisessa on aina oltava läsnä vähintään kaksi henkilöä.

6 luku. Tiedot peliasiamiehelle

**1 §**Peliasiamiehen on tunnettava asiaankuuluvat osat pelilaista (2018:1138), peliasetuksesta (2018:1475), määräyksistä, yleisistä ohjeista ja ehdoista, jotka koskevat luvanhaltijaa, sekä luvanhaltijan sisäisistä toimintatavoista ja suuntaviivoista, jotka koskevat peliasiamiehen toimintaa ja joilla on merkitystä sen kannalta.

Yleinen ohje:

Pelilain, asetuksen ja määräysten asiaankuuluviin osiin voivat kuulua esimerkiksi seuraavat: henkilön on oltava 18-vuotias saadakseen pelata, pelaamista varten ei saa myöntää luottoa sekä se, mistä pelaaja voi saada tietoa ja apua itsetestaukseen, vapaaehtoiseen pelikieltoon ja muihin pelaamiseensa liittyviin ongelmiin.

7 luku. Pelitili ja väliaikainen pelitili

**1 §** Yhdellä pelaajalla saa olla vain yksi pelitili.

Ensimmäistä momenttia ei sovelleta, jos luvanhaltija tarjoaa pelejä eri verkko-osoitteissa. Siinä tapauksessa pelaajalla saa olla enemmän kuin yksi pelitili luvanhaltijalla edellyttäen, että luvanhaltija

1. voi tunnistaa ja määrittää pelaajan erilliset pelitilit,
2. huolehtii siitä, että pelaajalta estetään kaikkien luvanhaltijan pelien pelaaminen, jos pelaaja päättää asettaa itsensä pelikieltoon pelilain (2018:1138) 14 luvun 11 §:n mukaisesti, ellei pelaaja aktiivisesti päätä kiellon koskevan vain tiettyä peliä tai tiettyjä pelejä, ja
3. voi seurata pelikäyttäytymistä ja maksutapahtumia kaikilla pelaajan erillisillä pelitileillä.

**2 §** Pelaajan ei saa olla mahdollista laittaa väliaikaiselle pelitilille enempää kuin 1/4 hintaperusmäärästä.

**3 §** Pelaajaa, jolla on väliaikainen pelitili, on 15 päivän kuluessa rekisteröinnistä kehotettava esittämään asiakirjat, jotka vahvistavat rekisteröinnin yhteydessä annetut tiedot.

Väliaikaista pelitiliä ei saa käyttää pelaamiseen yli 30 päivää.

8 luku. Tiedot pelaajalle

**1 §** Sen lisäksi, mitä pelilain (2018:1138) 14 luvun 4 §:ssä määrätään, seuraavien tietojen on oltava helposti pelaajan saatavilla:

1. luvanhaltijan nimi, puhelinnumero ja sähköpostiosoite,
2. tarvittaessa tieto edunsaajasta,
3. myyntiaika ja/tai luvan voimassaoloaika,
4. rahapeleihin mahdollisesti liittyvät riskit,
5. sellaisen pelitoiminnasta riippumattoman tukipalvelun yhteystiedot, joka voi tarjota apua peliongelmiin Ruotsissa vallitsevien olosuhteiden mukaan,
6. tieto siitä, että pelitoiminnan tarkastusviranomainen on lupa- ja valvontaviranomainen,
7. arvan hinta, panos tai vastaava kyseessä olevissa arpajaisissa,
8. mahdolliset muut kyseessä oleviin arpajaisiin osallistumisesta aiheutuvat kulut sekä
9. tarvittaessa arpojen tai vastaavien määrä.

Mikäli voittoa ei jaeta välittömästi, pelaajalle on lisäksi annettava tiedoksi, milloin ja millä tavalla voitto luovutetaan, sekä voiton viimeinen luovutuspäivä.

Jälkikäteen arvottavissa ja ilman arpoja toteutettavissa arpajaisissa on lisäksi ilmoitettava arvontatuloksen julkistamisaika ja -tapa sekä mahdollisen voitonjakoarvonnan päivä.

Yleinen ohje:

Riippumaton tukipalvelu voi olla esim. Stödlinjen-palvelu.

**2 §** Fyysisissä arvoissa tai vastaavissa 1 §:n mukaiset tiedot on annettava selkeällä ja näkyvällä tavalla. Edellä 1 §:n ensimmäisen momentin 2, 4 ja 6 alamomentissa tarkoitetut tiedot voidaan kuitenkin pitää saatavilla muulla tavalla kuin arvassa sillä edellytyksellä, että tietojen sijainti käy ilmi.

Fyysisissä arvoissa voittorakenne on ilmoitettava selkeällä ja näkyvällä tavalla.

Pelilain (2018:1138) 11 luvun 6 §:n mukaista mahdollista toimeksisaajaa koskevat tiedot saa ilmoittaa vain, jos tämä on tarpeen pelaajan oikeuksien käyttämiseksi.

Yleinen ohje:

Voittorakenne voi käydä ilmi esimerkiksi fyysisen arvan taustapuolelta.

Pelaajan on voitava helposti ymmärtää, kuka on luvanhaltija tai edunsaaja. Luvanhaltijaa tai edunsaajaa koskevat tiedot voivat käydä ilmi esimerkiksi fyysisen arvan etupuolelta.

**3 §** Pelilain (2018:1138) 12 luvun 1 §:n mukaisesti rekisteröintiä vaativien arpojen oston yhteydessä 1 §:n ensimmäisen momentin 4–6 alamomentissa tarkoitettujen tietojen sekä pelilain 14 luvun 7 §:ssä, 11 §:n ensimmäisessä momentissa ja 12 §:ssä ja peliasetuksen (2018:1475) 11 luvun 3 §:ssä tarkoitettujen peleihin osallistumisen mahdollista rajoittamista koskevien tietojen on oltava pelaajan saatavilla ennen kuin pelaajan saa rekisteröidä.

**4 §** Jos arpajaisia tarjotaan sähköisesti, 1 §:n ensimmäisen momentin 1–3 ja 5 alamomentissa ilmoitettujen tietojen on oltava hyvin näkyvillä luvanhaltijan aloitussivulla yhdessä niiden pelitoiminnan tarkastusviranomaisen symbolien kanssa, joissa on linkki viranomaisen verkkosivustolle ja linkki käyttöehtoihin.

**5 §** Jos voimassa olevia käyttöehtoja muutetaan ja jos muutos ei ole merkityksetön, pelaajalle on ilmoitettava muutoksista ennen niiden voimaantuloa.

Yleinen ohje:

Merkityksettömällä muutoksella voidaan tarkoittaa esimerkiksi muutoksia kuten kirjoitusvirheitä.

Pelaajan tiedottaminen käyttöehtoihin tehtävistä muutoksista voidaan suorittaa esimerkiksi siten, että pelaaja voi tutustua muutoksiin kirjallisina tai hyväksyä uudet käyttöehdot kirjautumisen yhteydessä.

9 luku. Luvanhaltijan on voitava tuottaa seuraavat tiedot sisältäviä raportteja

**1 §** Luvanhaltijan on rekisteröitävä ja voitava tuottaa raportteja, joissa on jäljempänä mainitut tiedot, arvoilla tai vastaavilla suoritettavaa erää tai kierrosta kohden myönnetyn luvan mukaisesti:

1. voittorakenteen mukainen painettujen arpojen kokonaismäärä,
2. myytyjen arpojen kokonaismäärä,
3. myytyjen arpojen kokonaistuotto,
4. maksettujen voittojen kokonaismäärä,
5. maksettujen voittojen kokonaismäärä kullakin voittorakenteen mukaisella tasolla ja
6. takaisinmaksuprosentin todellinen toteuma.

**2 §** Luvanhaltijan on dokumentoitava ja voitava tuottaa raportteja arvoista, jotka ovat joutuneet manipuloinnin kohteeksi tai jotka ovat muulla tavoin kadonneet ennen myyntiä.

1. Nämä määräykset tulevat voimaan 1 päivänä tammikuuta 2019.
2. Määräyksiä sovelletaan myös lupahakemuksiin, jotka toimitetaan arpajaistoiminnan tarkastusviranomaiselle 1 päivän elokuuta 2018 jälkeen ja jotka koskevat 1 päivän tammikuuta 2019 jälkeistä aikaa.

Arpajaistoiminnan tarkastusviranomaisen puolesta

CAMILLA ROSENBERG

Johan Röhr

1. Katso teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 9 päivänä syyskuuta 2015 annettu Euroopan parlamentin ja neuvoston direktiivi (EU) 2015/1535. [↑](#footnote-ref-2)